王丞相生辰
作者：喻良能
朝代：宋

paragraphs: 金華千仞摩穹蒼，雙溪迢迢碧流長。
清淑之氣從風翔，霜縑霧縠不足當。
真賢挺生金玉相，上擷屈豔薰班香。
疇昔視草居明光，鴻文大冊壓常楊。
既陞紫樞兵氣揚，運籌決勝如子房。
鴻鈞一氣轉混茫，相吉崇璟何足方。
直與夔龍爲雁行，烟火萬里俱耕桑。
冠带百蠻走梯航，玉皇案前勤贊襄。
坐令我宋如虞唐，中書事業殊未央。
二十四考嗤汾陽，北堂西母壽而康。
榮封大國富井疆，錦衣命服粲煌煌。
麻姑一半鬢未霜，亭亭玉樹階蘭芳。
徽獻凝操書道昌，向來王謝今祇王。
十倍江左浩莫量，四海同詞祝壽觴。
願公壽比赤松强，永作一柱扶明堂。